Document ID: 32006D0890

KOMISJONI OTSUS,
4. detsember 2006,
mis käsitleb raamlepingu (mitmepoolse tuumaalase keskkonnaprogrammi kohta Venemaa Föderatsioonis) ja protokolli (mitmepoolse tuumaalase keskkonnaprogrammiga seotud nõuete, kohtumenetluse ja kahju hüvitamise kohta Venemaa Föderatsioonis) sõlmimist Euroopa Aatomienergiaühenduse nimel
(teatavaks tehtud numbri K(2006) 5219 all)
(2006/890/Euratom)
EUROOPA ÜHENDUSTE KOMISJON,
võttes arvesse Euroopa Aatomienergiaühenduse asutamislepingut, eriti selle artikli 101 lõiget 2,
ning arvestades järgmist:
(1)
Vastavalt nõukogu 10. aprilli 2000. aasta otsusega vastu võetud direktiividele osales komisjon Venemaa Föderatsiooniga peetud läbirääkimistel, mis käsitlesid raamlepingut mitmepoolse tuumaalase keskkonnaprogrammi kohta Venemaa Föderatsioonis ning protokolli mitmepoolse tuumaalase keskkonnaprogrammiga seotud nõuete, kohtumenetluse ja kahju hüvitamise kohta Venemaa Föderatsioonis.
(2)
21. mail 2003 kirjutati Stockholmis alla raamlepingule mitmepoolse tuumaalase keskkonnaprogrammi kohta Venemaa Föderatsioonis ja protokollile mitmepoolse tuumaalase keskkonnaprogrammiga seotud nõuete, kohtumenetluse ja kahju hüvitamise kohta Venemaa Föderatsioonis.
(3)
Raamlepingule kirjutasid alla Euroopa Ühendus, Euroopa Aatomienergiaühendus, Norra, Rootsi, Taani, Soome, Belgia, Prantsusmaa, Saksamaa, Ühendkuningriik, Madalmaad ja Venemaa.
(4)
Raamlepinguga mitmepoolse tuumaalase keskkonnaprogrammi kohta Venemaa Föderatsioonis kehtestatakse lääneriikide poolt Loode-Venemaal läbi viidavate tuumaenergiaga seotud projektide mitmepoolne õiguslik raamistik, ning nõudeid, kohtumenetlust ja kahju hüvitamist käsitleva protokolli eesmärk on lahendada vastutusega seotud küsimusi, mis tulenevad kõnealuses kontekstis tehtavatest toimingutest.
(5)
Raamleping mitmepoolse tuumaalase keskkonnaprogrammi kohta Venemaa Föderatsioonis on kavandatud selleks, et hõlbustada projekte, mis on suunatud radioaktiivsete jäätmete ja kasutatud tuumkütusega seotud küsimuste lahendamisele, ning tuumaallveelaevade ja -jäämurdjate tegevuse lõpetamiseks Venemaa Föderatsioonis. Esialgu keskendub kõnealune raamleping loodepiirkonnale, aga raamlepingus on sätestatud, et seda võib kohaldada ka projektidele või muudele koostöövormidele muudes tuumaalase tegevusega seotud valdkondades, sealhulgas tuumaohutus, kui asjaomased lepinguosalised on selles nii kokku leppinud.
(6)
Kahepoolset vastastikuse mõistmise memorandumit, millele on 1995. aastal alla kirjutanud Euroopa Komisjon ühenduste nimel ja Venemaa Föderatsioon, ning mis käsitleb tehnilise abi programmide rakendamist tuumaohutuse valdkonnas ja on suunatud vastutusega seotud küsimuste lahendamisele, ei kohaldata projektide suhtes, mis kuuluvad uue tuumaohutuse alase koostöövahendi alla.
(7)
Kõik ELi liikmesriigid, kes on kõnealusele raamlepingule alla kirjutanud, on deponeerinud oma ratifitseerimiskirjad hoiulevõtjate juures, viimasena ratifitseeris aprillis 2006 kõnealuse raamlepingu Ühendkuningriik.
(8)
Euroopa Aatomienergiaühendus saab nüüd sõlmida raamlepingu mitmepoolse tuumaalase keskkonnaprogrammi kohta Venemaa Föderatsioonis,
ON VASTU VÕTNUD KÄESOLEVA OTSUSE:
Artikkel 1
1. Käesolevaga on Euroopa Aatomienergiaühenduse nimel sõlmitud raamleping mitmepoolse tuumaalase keskkonnaprogrammi kohta Venemaa Föderatsioonis ja protokoll mitmepoolse tuumaalase keskkonnaprogrammiga seotud nõuete, kohtumenetluse ja kahju hüvitamise kohta Venemaa Föderatsioonis.
2. Raamlepingu ja protokolli tekst on lisatud käesolevale otsusele.
Käesolev otsus on adresseeritud liikmesriikidele.
Brüssel, 4. detsember 2006

Labels: 11
5
14
20
18
15